Kusti Nõlvak ja Mart Tiisaar tegid karjääri parima EEVZA turniiri - Eesti Võrkpalli Liit
20.08.201717:40
Eesti taasiseseisvumispäev toob Pärnu rannast meile ka teise poodiumikoha, kui Rasmus Meiuse ja Märt Tammearu noorte kontinentaalkarikasarja etapi teise koha kõrval pälvisid Kusti Nõlvak ja Mart Tiisaar hõbemedali Ida-Euroopa Võrkpalliassotsiatsiooni (EEVZA) osavõistlusel.
Enne kodust turniiri oli Gerardo’s Toys rannavolle paar Kusti Nõlvak/Mart Tiisaare senise karjääri parimateks EEVZA turniirideks mullu Harkivis ja Batumis toimunud osavõistlused, mis mõlemad lõpetati viienda kohaga. Nüüd saavad nad oma CV-sse lisada ka sarja poodiumikoha. „Muidugi on kehv enesetunne, kui lõpetada kaotusega, ent kokkuvõttes tegime Pärnus väga hea turniiri. Kodupubliku ees oli väga hea mängida ja suutsime siin võita paare, kellele oleme eelnevalt alati alla jäänud,” lausus Tiisaar.
Alagrupis noppisid valitsevad Eesti meistrid kolm võitu. Veerandfinaalis oldi 22:20, 21:13 üle Venemaa paarist Anton Safonov ja Anton Sarajev, kusjuures avageimi lõpetas Nõlvak kahe järjestikuse ässpallinguga. Poolfinaalis oli meie duo vastaseks Ukraina paar Sergei Popov ja Aleksei Denin. Matš vältas 36 minutit ja lõppes meie meeste 21:17, 21:16 paremusega. Finaalis seisis ees Balti duell, kus Nõlvak ja Tiisaar läksid vastamisi leedukate Lukas Kazdailise ja Arnas Rumševičiusega. Ülimalt tasavägise kohtumise mõlemad geimid lõppesid paraku vastaste 21:19 paremusega. „Sellise tuulega oli kogu turniir paras servimäng. Mõlemad geimid olid sarnase ülesehitusega, kus vastased lõid lõpus väga julget ning riskeerivat pallingut ja õnnestusid,” rääkis Nõlvak. Eelnevale jutule omaselt lõpetas kohtumise samuti pallinguäss, mille lõi ühe hooaja klubivõrkpalli Pärnus mänginud Rumševičius.
Ülejäänud kolm meie paari kahjuks kodusel turniiril veerandfinaali ei jõudnud. Nõlvaku ja Tiisaarega samasse alagruppi kuulunud Maar ja Tammearu kaotasid neile omavahelise mängu 10:21, 10:21, leedukatele 13:21, 14:21 ning Poola paarile Mateusz Paszkowski/MateuszŁysikowski tasavägises matšis 21:23, 21:15, 7:15. „Esimeses mängus oli meil Kusti ja Mardi ees võib-olla väike aukartus, ent leedukatega oli juba korralikum mäng. Viimase kohtumise oleksime võinud võita, aga rünnakul oli raskusi,” rääkis Maar. Siim Tammearu lisas: „Viimases mängus tegime ka ise palju vigu, aga kokkuvõttes saime siit turniirilt edasise karjääri mõttes kindlasti kõvasti motivatisooni juurde.”
Kõiki EEVZA põhiturniiri tulemusi näeb SIIN ja kvalifikatsiooni omasid SIIN.
Kolmanda päeva fotogaleriid näeb SIIT.
Kusti Nõlvak ja Mart Tiisaar tegid karjääri parima EEVZA turniiri